Esteban Cambiasso

**Esteban Matías Cambiasso Deleau** (rođen 18. augusta 1980. godine), je argentinski nogometaš koji igra u Seriji A za klub Internazionale. On igra na poziciji zadnjeg veznog igrača u sredini terena. Cambiasso je argentinski igrač sa najviše trofeja, osvojivši u svojoj karijeri njih 23 (do 2011.), jedan više od legendarnog Alfreda di Stefana.

Cambiasso je tokom igranja u Argentini dobio nadimak *"Cuchu"* što znači starac.

## Klupska karijera
### Početak
Cambiasso je karijeru počeo u Argentinos Juniorsima 1995. godine, a 1996. je prešao Real Madrid. 1998. se vratio u rodnu Argentinu gdje je tri godine igrao za Independiente, a jednu sezonu je proveo u River Plateu. 2002. godine vratio se u Real Madrid i pomogao kraljevskom klubu da osvoji UEFA Superkup, Ligu, i Interkontinentalni Kup 2002. godine, te španski Superkup 2003.

### Internazionale
U julu 2004. godine Cambiasso je potpisao ugovor sa Interom iz Milana nakon što mu je istekao ugovor sa Realom u junu 2004. U prvoj sezoni je osvojio italijanski Kup sa Interom, i činio je neizostavni dio veznog reda zajedno sa kolegom iz reprezentacije Juan Sebastianom Veronom. U toj sezoni je bio jedan od najboljih igrača zajedno sa Milanovim Kakom.

U finalu Kupa Italije 2006. godine, Cambiasso je postigao sjajan pogodak u pobjedi nad Romom od 3-1. 30. septembra 2006, je postigao dva gola u pobjedi nad Fiorentinom od 3-2. Dva gola je postigao i u meču UEFA Lige Prvaka protiv CSKA iz Moskve koji je Inter pobjedio sa 4-2 (druga dva gola je postigao Zlatan Ibrahimović).

U martu 2009. je objavljeno da će Cambiasso ostati u Interu bar do 2014. godine, obzirom da je potpisao produženje ugovora.

Najuspješnija sezona mu je bila 2009/10 kada je sa Interom osvojio trofej Lige Prvaka, Serije A i Kup. U četvrtfinalu Lige Prvaka je postigao važan gol u pobjedi od 2-1 nad Chelseajem.

## Reprezentacija
Cambiasso je predstavljao Argentinu u omladinskim selekcijama, zajedno sa igračima kao što su Juan Román Riquelme, Pablo Aimar, Walter Samuel i drugi. Bio je kapiten mlade reprezentacije.

Debi u seniorskoj reprezentaciji je imao 2000. godine.

Učestvovao je na Svjetskom prvenstvu 2006. godine, postigao je gol u pobjedi nad Srbijom i Crnom Gorom od 6-0. U četvrtfinalu protiv Njemačke je promašio penal i Argentina je ispala iz natjecanja. Kako je Diego Maradona postao selektor, Cambiasso je pozvan samo jednom, i to na prijateljsku utakmicu sa španijom 2009. godine, iako je s Interom ostvarivao uspjehe i bio jedna od važnijih karika tima u to vrijeme.

Propustio je Svjetsko prvenstvo 2010. u Južnoj Africi, ali je ponovo pozvan u reprezentaciju nakon što je selektorsku palicu preuzeo Sergio Batista.

### Golovi za reprezentaciju
podaci do 26. marta 2011.

## Stil igre
mini|245px|desno|Cambiasso na meču Portugal-Argentina
Cambiasso je defanzivni vezni igrač sredine terena. U klubovima je obično klasični defanzivni veznjak, dok je za reprezentaciju igrao nešto ofanzivnije u paru sa Javierom Mascheranom. U ovom slučaju on ima nešto veću ulogu u kreiranju napada.

Novinari Eurosporta su za njega pisali *"Nema ništa glamurozno u ćelavom Argentincu, ali je ključni igrač u Interovoj ekipi koja dominira italijanskim nogometom. Odlučan vezni igrač koji ne prestaje trčati, igrač kakvog voli Jose Mourinho. Po vokaciji defanzivni veznjak, Cambiasso ipak uspjeva postići šest do osam golova po sezoni."*

Novinari portala Goal.com za Cambiassa kažu: *"Sve u svemu, ovaj igrač je jedan od najvećih koji je ikada obukao dres Intera i koji je trčao terenima Serije A. Vrlo inteligentan veznjak koji ima sposobnost da sam promijeni tijek utakmice. Jedan je od najutjecajnijih veznih igrača u Italiji, i zbog tog razloga, kao i zbog drugih kvaliteta, ostati će upamćen kao jedan od najtalentovanijih igrača svih vremena."*

## Lični život
Cambiasso je oženjen, ali ne održava kontakt s bivšom ženom. 22. novembra 2008. njegova bivša žena je rodila njihovu kćerku Victoriju prije Estebanove utakmice s Juventusom. Pobjedu na Derby d'Italia posvetio je svojoj novorođenoj kćerci. .

Kao i mnogi drugi argentinski igrači koji imaju italijansko porijeklo, Cambiasso ima pasoš Italije. Njegov prapradjed Francesco je emigrirao iz Serra Ricca (pokrajina Ligurija) u 19. stoljeću.

Zajedno sa sunarodnjakom i kapitenom Intera, Javierom Zanettijem, osnovao je dobrotvornu udrugu ***"Leoni di Potrero"***.

## Klupska statistika
## Uspjesi
### Klupski uspjesi
;River Plate
*Argentinska Primera División (1): 2002 Clausura

;Real Madrid
*La Liga (1): 2002–03
*Interkontinentalni Kup (1): 2002
*UEFA Super Kup (1): 2002
*Super Kup Španije (1): 2003

;Internazionale
*UEFA Liga Prvaka (1): 2009–10
*Serie A (5): 2005–06, 2006–07, 2007–08, 2008–09, 2009–10
*Coppa Italia (4): 2004–05, 2005–06, 2009–10, 2010–11
*Supercoppa Italiana (4): 2005, 2006, 2008, 2010
*FIFA Klupsko SP (1): 2010

### Reprezentacija
;Argentina
*Južnoameričko prvenstvo za mlade u nogometu (2): 1997, 1999
*FIFA Svjetsko prvenstvo za mlade (1): 1997

### Individualna priznanja
* Golden Pirate nagrada za 2006

## Reference
## Vanjski linkovi 
*
*
*
*
*Esteban Cambiasso na transfermarkt.it
*Esteban Cambiasso na weltfussball.de

Kategorija:Argentinski nogometaši
Kategorija:Rođeni 1980.
Kategorija:Živi ljudi
Kategorija:Biografije, Buenos Aires
Kategorija:Nogometaši Independientea
Kategorija:Nogometaši River Platea
Kategorija:Nogometaši Real Madrida
Kategorija:Nogometaši Inter Milana
Kategorija:Nogometaši Leicester Cityja
Kategorija:Nogometaši Olympiakosa
Kategorija:Igrači na FIFA Kupu konfederacija 2005.
Kategorija:Igrači na Svjetskom prvenstvu u nogometu 2006.
Kategorija:Igrači na Copa Américi 2007.
Kategorija:Igrači na Copa Américi 2011.